අමෙරිකා එක්සත් ජනපදයේ ප්‍රධාන සංඝනායක, අග්ගමහා පණ්ඩිත ගෞරවාර්හ වල්පොළ පියනන්ද නායක ස්වාමින් වහන්සේට ජනාධීපති මහින්ද රාජපක්ෂ මහතා උපහාර පිරිනමයි.අමෙරිකා එක්සත් ජනපදයේ ප්‍රධාන සංඝනායක, අග්ගමහා පණ්ඩිත ගෞරවාර්හ වල්පොළ පියනන්ද නායක ස්වාමින් වහන්සේ මියන්මාර් රාජ්‍යයෙන් පිරිනමන ලද අග්ගමහා පණ්ඩිත ගෞරව උපාධියෙන් පිදුම් ලැබීම සහ උන්වහන්සේගේ 70 වන ජන්ම දින සැමරුම නිමිත්තෙන් පෙරේදා (02) පස්වරුවේ පාමංකඩ ශ්‍රී මහා විහාරයේ පැවති පියනන්දාභිනන්දන උපහාර පුණ්‍යෝත්සවයට ජනාධිපති මහින්ද රාජපක්ෂ මහතාද සහභාගි විය.බෞද්ධ භික්ෂුන් වහන්සේලාගේ ශාසනික සාමාජීය සේවාවන් ඇඟයිමට ලක්කරමින් මියන්මාර් රජයෙන් පිරිනමන ඉතා දුර්ලභ ගණයේ සම්මානයක් වන අග්ගමහා පණ්ඩිත ගෞරව සම්මානයෙන් පිදුම් ලද වල්පොළ පියනන්ද නායක ස්වාමින් වහන්සේ සම්බුද්ධ ශාසනයේ චිරස්ථිතිය වෙනුවෙන් කැපවී කටයුතු කරන සංඝපීතෘවරයාණන් වහන්සේ නමකි.ගාල්ල ගුණෝදය, දෙමටගොඩ විද්‍යාලංකාර, මාළිගාකන්ද විද්‍යොදය වැනි පිරිවෙන් ඇසුරේ සාර්ථක ධර්මශාස්ත්‍රී ඥානය ලැබීමෙන් අනතුරුව විද්‍යාලංකාර විශ්වවිද්‍යාලයෙන් ශාස්ත්‍රවේදී උපාධියත්, ඉන්දියාවේ කල්කටා විශ්වවිද්‍යාලයෙන් ශාස්ත්‍රපති උපාධියත්, අමෙරිකාවේ නෝර්ත් වෙස්ටර්න් විශ්වවිද්‍යාලයෙන් ශාස්ත්‍රපති උපාධියත් ලැබීමට හැකිවීම අධ්‍යාපන ක්ෂේත්‍රයේ උන්වහන්සේ ලද කැපීපෙනෙන ජයග්‍රහණයන් වෙයි.බුදුදහම හා බෞද්ධ දර්ශනයේ හරය යුරෝපියන්ගේ ජීවිත වෙත සමීප කරවමින් වර්ෂ 1976 දී අමෙරිකාවේ කැලිෆෝනියා ප්‍රාන්තයේ ප්‍රථම ශ්‍රී ලාංකීය බෞද්ධ මධ්‍යස්ථානය ලෙස ලොස් ඇන්ජලිස් බෞද්ධ විහාරය ආරම්භ කිරීමත්, පසුව සියලු විහාරාංගවලින් සමන්විත ධර්මවිජය බෞද්ධ විහාරය ඉදිකර එහි දහම් පාසලක් ද පවත්වමින් උන්වහන්සේගේ මූලිකත්වයෙන් ජාත්‍යන්තරව සිදුකරන්නේ සුවිශේෂි සේවාවකි.ධර්ම ශාස්ත්‍රීය ග්‍රන්ථ ගණනාවක්ම සම්පාදනය කොට ඇති උන්වහන්සේ බුදුරජාණන් වහන්සේගේ සදහම් පණිවුඩය ලෝකයාමටම බෙදාදීමේ මහඟගු කාර්ය භාර්යේද නිරතව සිටී.උන්වහන්සේට උපහාර පුද කරමින් උපහාර තිළිණයක් පිළිගැන්වීමද ජනාධිපති මහින්ද රාජපක්ෂ මහතා අතින් සිදුවිය.කෝට්ටේ ශ්‍රී කල්‍යාණි සාමග්‍රීධර්ම මහා සංඝ සභාවේ වැඩබලන මහානායක ආචාර්ය ඉත්තෑපාන ධම්මාලංකාර අනුනායක ස්වාමින් වහන්සේ ප්‍රමුඛ ෙත්‍රෙනිකායික මහා සංඝරත්නය මේ අවස්ථාවට වැඩමකර සිටි අතර මැති ඇමැතිවරුන් ද ජනාධිපති ලේකම් ලලිත් වීරතුංග, ආරක්ෂක ලේකම් ගෝඨාභය රාජපක්ෂ මහත්වරුන් ද විදෙස් තානාපතිවරුන් ඇතුළු සම්භාවනීය ආරාධිතයින් පිරිසක්ද ප්‍රදේශවාසි ජනතාවද එක්ව සිටියහ..